รัฐบาลไทย-ข่าวทำเนียบรัฐบาล-กรมอนามัย ร่วมกับเครือข่ายการกีฬา แจง 3 ส่วนข้อปฏิบัติสนามกอล์ฟ เตรียมพร้อมรองรับมาตรการผ่อนปรน [กระทรวงสาธารณสุข]
วันพฤหัสบดีที่ 30 เมษายน 2563
กรมอนามัย ร่วมกับเครือข่ายการกีฬา แจง 3 ส่วนข้อปฏิบัติสนามกอล์ฟ เตรียมพร้อมรองรับมาตรการผ่อนปรน [กระทรวงสาธารณสุข]
กรมอนามัย ร่วมกับเครือข่ายการกีฬา แจง 3 ส่วนข้อปฏิบัติสนามกอล์ฟ เตรียมพร้อมรองรับมาตรการผ่อนปรน
กรมอนามัย กระทรวงสาธารณสุข ร่วมกับเครือข่ายการกีฬา และภาคีที่เกี่ยวข้อง ให้คําแนะนําผู้ประกอบการสนามกอล์ฟได้มีการเตรียมความพร้อมและยึดถือปฏิบัติตามคําแนะนําของกรมอนามัยใน 3 ส่วนหลัก เมื่อมีมาตรการผ่อนปรน เพื่อสร้างความปลอดภัยของสถานที่และสร้างสุขอนามัยดีให้กับผู้ใช้บริการ ป้องกันการแพร่เชื้อโควิด-19
วันนี้ (29 เมษายน 2563) แพทย์หญิงพรรณพิมล วิปุลากร อธิบดีกรมอนามัย เปิดเผยภายหลังการลงพื้นที่ให้คําแนะนําแนวทางการป้องกันโรค COVID-19 ในสถานประกอบการสนามกอล์ฟตามมาตรการการผ่อนปรน ร่วมกับนายแพทย์ประกิต เทียนบุญ นายกสมาคมกรุงเทพกรีฑา นายสันติ ป่าหวาย อธิบดีกรมพลศึกษา    นายแพทย์มนูญ ลีเชวงวงศ์ แพทย์เฉพาะทางด้านโรคระบบทางเดินหายใจ โรงพยาบาลวิชัยยุทธ และนายกิติภูมิจาวจักรศิริ บอร์ดกีฬาอาชีพ การกีฬาแห่งประเทศไทย ณ สนามกอล์ฟกรุงเทพกรีฑา หัวหมาก กรุงเทพมหานคร ว่าจากแนวทางมาตรการผ่อนปรนด้านการออกกําลังกายและเล่นกีฬาของกระทรวงการท่องเที่ยวและกีฬาที่ส่งผ่านมายังกระทรวงสาธารณสุขเพื่อเสนอให้ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) หรือ ศบค. นั้น มีการแบ่งระยะห่างกัน 15 วัน เริ่มจากการออกกําลังกายส่วนบุคคล สถานที่กลางแจ้ง ไปจนถึงการแข่งขันกีฬาที่มีผู้ชมตามปกติ ซึ่งสนามกอล์ฟจัดอยู่ในประเภทสนามกีฬากลางแจ้งเฉพาะชนิดกีฬา โดยรวมถึงสนามไดรฟ์กอล์ฟ และสนามเทนนิสด้วย
“การลงพื้นที่สนามกอล์ฟในครั้งนี้ เพื่อแนะนําแนวทางการปฏิบัติตามมาตรการของกระทรวงสาธารณสุขในการควบคุมป้องกันเชื้อโควิด-19 อย่างต่อเนื่องเมื่อได้รับการผ่อนปรน โดยแบ่งเป็น 3 ส่วนหลักด้วยกัน ได้แก่ ส่วนที่ 1 การปฏิบัติของเจ้าของกิจการหรือผู้ให้บริการและรูปแบบการบริการ โดยขอให้ปฏิบัติดังนี้ 1) ให้มีการตรวจวัดอุณหภูมิร่างกายแก่พนักงานทุกคน หากพบพนักงานที่มีอาการเจ็บป่วย เสี่ยงต่อการแพร่เชื้อให้หยุดงานและ พบแพทย์ 2) จัดหาหน้ากากผ้าหรือหน้ากากอนามัยสําหรับพนักงานทุกคนอย่างเพียงพอ 3) จํากัดจํานวนผู้รับบริการในสัดส่วนที่เหมาะสม ไม่มากเกินไป ใช้ระบบนัดจองคิวเข้าใช้บริการและควบคุมระยะเวลาใช้บริการ 4) พนักงานที่ให้บริการต้องล้างมือด้วยสบู่และน้ํา หรือใช้เจลแอลกอฮอล์ล้างมือเป็นประจํา และ 5) แม่บ้านที่ปฏิบัติงานในห้องเปลี่ยนเสื้อผ้า ห้องอาบน้ํา ห้องส้วม ต้องใส่ถุงมือ รองเท้าหุ้มข้อและสวมหน้ากากผ้าขณะปฏิบัติงาน”แพทย์หญิงพรรณพิมล กล่าว
แพทย์หญิงพรรณพิมล กล่าวต่อไปว่า ส่วนที่ 2 ที่ต้องให้ความสําคัญคือ การดูแลสถานที่ส่วนให้บริการลูกค้า ตั้งแต่จุดประชาสัมพันธ์ จุดชําระค่าบริการ ต้องจัดให้มีช่องทางเข้า-ออกที่ชัดเจน มีการรักษาระยะห่างกันอย่างน้อย 1 - 2 เมตร มีจุดล้างมือหรือเจลแอลกอฮอล์ให้บริการ ทําความสะอาดชุดอุปกรณ์สําหรับผู้ใช้บริการทุกครั้งทั้งก่อนและหลังใช้งาน และในส่วนของห้องน้ําให้เพิ่มความถี่ในการทําความสะอาด โดยเฉพาะจุดสัมผัสร่วมด้วยน้ํายาทําความสะอาดและน้ํายาฆ่าเชื้อโรคอย่างน้อยทุก 2 ชั่วโมง และส่วนสุดท้ายส่วนที่ 3 คือ ข้อปฏิบัติสําหรับผู้ใช้บริการต้องล้างมือด้วยสบู่และน้ําหรือเจลแอลกอฮอล์ทุกครั้งก่อนใช้บริการ สําหรับอุปกรณ์กอล์ฟส่วนตัวนั้นให้ทําความสะอาดทั้งก่อนและหลังการใช้งานหากพบมีอุณหภูมิร่างกายสูงกว่า 37.5 องศาเซลเซียส หรือมีอาการไข้ ไอ จาม หรือเป็นกลุ่มเสี่ยงหรือมาจากพื้นที่เสี่ยง ต้องใส่หน้ากากอนามัยและเฝ้าสังเกตอาการอย่างใกล้ชิด หากอาการไม่ดีขึ้นให้ไปพบแพทย์
“ทั้งนี้ กรมอนามัยขอความร่วมมือทุกสถานประกอบการประเภทสนามกอล์ฟและกีฬาประเภทอื่น ๆ ได้มีการเตรียมความพร้อมและยึดถือหลักการปฏิบัติตามคําแนะนําของกรมอนามัยเมื่อมีมาตรการผ่อนปรนออกมาอย่างชัดเจน ซึ่งถือเป็นความร่วมมือและความรับผิดชอบร่วมกันของผู้ประกอบการที่จะร่วมกับหน่วยงานภาครัฐ ในการป้องกันและลดการแพร่เชื้อโควิด-19 อย่างต่อเนื่องเพื่อสร้างความมั่นใจให้กับผู้ใช้บริการต่อไป” อธิบดีกรมอนามัย กล่าวในที่สุด
ศูนย์สื่อสารสาธารณะ / 29 เมษายน 2563